
ACORD 281/2007, DE 21 DE NOVEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 29/A/2006. Sol·licitud d’autorització per a la renovació de la concessió de radiodifusió sonora en ones mètriques amb modulació de freqüència corresponent a la localitat de Sant Feliu de Guíxols (90.3 MHz).

1. Antecedents

I. El 3 gener de 2006 va entrar en vigor la Llei 22/2005, de 29 de desembre, de la comunicació audiovisual de Catalunya (LCA), la disposició transitòria cinquena de la qual estableix que els expedients administratius que esdevinguin competència, per raó de la matèria, del Consell de l’Audiovisual de Catalunya, i que s’iniciïn a partir de l’entrada en vigor de la Llei s’han d’adreçar directament al Consell.

II. El 28 de juliol de 2006 va tenir entrada en aquest Consell (registre d’entrada núm. 1582/2006) un escrit signat pels representants de Radio Popular, SA i Uniprex, SAU mitjançant el qual sol·licitaven la renovació de la concessió de radiodifusió sonora en freqüència modulada de la localitat de Sant Feliu de Guíxols (90.3 MHz), la vigència de la qual va concloure el 12 de desembre de 2006.

El 8 de setembre de 2006 el Consell va trametre un escrit (registre de sortida núm. 1350/2006) a la Subdirecció General de Mitjans Audiovisuals declarant-se competent per tramitar i resoldre l’expedient, sol·licitant, alhora, a la Subdirecció l’enviament de  l’expedient administratiu. 

III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la LCA i mitjançant la qual es tenia per invocat per part del President del Govern l’article 161.2 de la Constitució Espanyola. En conseqüència, conforme el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre les sol·licituds que havien esdevingut competència seva, per raó de la matèria.

IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat la de l’article 56, que prohibeix la transmissió de les llicències per a la prestació del serveis de comunicació regulats a la pròpia Llei i la de la disposició transitòria segona (BOE núm.31 de 5 de febrer de 2007).

V. Vist l’informe dels serveis del Consell de l’Audiovisual de Catalunya.

2. Consideracions jurídiques

2.1. Competència del Consell de l’Audiovisual de Catalunya i normativa aplicable

D’acord amb el què va establir la Resolució 3/VI del Parlament de Catalunya, de data 15 de desembre de 1999, sobre els mitjans audiovisuals de Catalunya, la LCA defineix al Consell com una veritable autoritat reguladora independent que acomplís les funcions de vigilància i de control sobre el sector audiovisual i, pel que fa a l’objecte d’aquest Acord, l’article 55.2 LCA atribueix al Consell la competència per a renovar les llicències per a la prestació de serveis de comunicació audiovisual.

2.2. Títol habilitant la renovació del qual és objecte d’aquest informe i descripció de la societat Uniprex, SAU
D’acord amb l’expedient administratiu corresponent, la concessió sotmesa a sol·licitud de renovació objecte d’aquest informe, va ser adjudicada a la societat Compañía de Emisiones y Publicidad, SA mitjançant Acord del Govern de la Generalitat de Catalunya de 12 de desembre de 1996.

Amb posterioritat a aquesta adjudicació, Compañía de Emisiones y Publicidad, SA va transmetre la titularitat de l’esmentada concessió a la seva actual titular, la societat Radio Popular, SA, operació que el Govern de la Generalitat de Catalunya va autoritzar mitjançant Acord de 21 d’octubre de 1998.
Aquesta concessió va ser novament objecte de transmissió per part de Radio Popular, SA, en favor d’Uniprex, SAU, la qual es va formalitzar mitjançant escriptura pública de 10 de juliol de 2006. L’operació es va condicionar a la corresponent autorització administrativa, com a conseqüència de la qual la transmissió assolirà plenament la seva validesa amb efectes des de la data de formalització esmentada.
La sol·licitud d’autorització s’ha tramitat recentment per aquest Consell de l’Audiovisual de Catalunya mitjançant l’expedient 28/A/2007 en el qual s’ha atorgat l’autorització per a la transmissió esmentada mitjançant l’Acord 280/2007, de 21 de novembre, del Ple del Consell.

Pel que fa a Uniprex, SAU, és una societat anònima unipersonal, amb un capital de 6.090.000 € íntegrament subscrit i desemborsat.

L’única accionista d’Uniprex, SAU és Publicidad 3, SAU, la qual és propietat íntegrament de la societat Antena 3 de Televisión, SA, la qual té l’estructura de capital següent:

a) Grupo Planeta-De Agostini, SL, titular d’un 39,478%;

b) RTL Group Communications, SLU, titular d’un 17,270%, i

c) Banco Santander Central Hispano, titular d’un 10%.

d) Altres petits accionistes, titulars d’un 33,252%

Aquesta informació es desprèn de la declaració responsable de 7 de juliol de 2006, signada pel representant legal d’Uniprex, SAU que es va acompanyar amb la sol·licitud d’autorització de la transmissió de la concessió objecte d’aquest informe, de recent tramitació i resolució per part d’aquest Consell, a què s’ha fet esment en l’anterior antecedent 2.

Finalment, i d’acord amb la informació de què disposa aquest Consell, la societat Uniprex, SAU és titular del capital de la societat Uniprex Televisió Digital Terrestre Catalana, SLU i del capital de Rkor Ràdio, SLU.

Així mateix, d’acord amb la declaració de 7 de juliol de 2006 esmentada i la informació de què disposa aquest Consell, Uniprex, SAU i Rkor Ràdio, SLU són titulars de diverses concessions de ràdio amb cobertura que incideix en la zona de servei de la concessió objecte de renovació (Sant Feliu de Guíxols).

2.3. No concurrència de causes de denegació 

L’article 55 LCA és el precepte que regula la vigència de les llicències per a la prestació de serveis de comunicació audiovisual (que inclou, òbviament les de ràdio i s’ha d’entendre aplicable, fins que no es resolgui el recurs d’inconstitucionalitat a què s’ha fet referència anteriorment, a les concessions per a la prestació del servei de radiodifusió sonora en ones mètriques amb modulació de freqüència per a emissores comercials atorgades a l’empara de la normativa bàsica i la normativa anteriorment vigent de la Generalitat de Catalunya), que s’estableix per deu anys.

El Consell de l’Audiovisual de Catalunya pot autoritzar-ne la renovació per un o dos períodes iguals al de la seva durada, sempre que és compleixin les condicions establertes per la Llei, o dit d’una altra forma, sempre que no existeixi una causa de denegació.

El Consell de l’Audiovisual de Catalunya pot autoritzar-ne la renovació per un o dos períodes iguals al de la seva durada, sempre que és compleixin les condicions establertes per la Llei, o dit d’una altra forma, sempre que no existeixi una causa de denegació.

Aquestes causes de denegació les estableix el mateix article 55 LCA, concretament en el número 4, el qual estableix:

“Són causes de denegació de la renovació de la llicència:
a) l’afectació de la garantia del pluralisme, d’acord amb el que estableix aquesta llei;
b) la modificació de l’objecte de la llicència per nova planificació de l’espectre radioelèctric per part de l’autoritat competent;
c) la situació financera del titular quan no garanteixi  la continuïtat del projecte;
d) l’incompliment reiterat de les condicions de la llicència degudament acreditat; 
e) el fet d’haver estat sancionat més de dues vegades per dues infraccions greus o una de molt greu, d’acord amb el què estableix aquesta llei”.

Pel que fa a la normativa bàsica, la disposició addicional sisena 2.a) de la Llei 31/1987, de 18 de desembre, d’ ordenació de les telecomunicacions (LOT) estableix que

“La concesión se otorgará por un plazo de diez años y se renovará sucesivamente por períodos iguales, salvo que el titular haya incumplido alguna de las obligaciones esenciales de la concesión o haya sido condenado mediante sentencia firme por vulnerar algún derecho fundamental. Lo dispuesto en este apartado se entiende sin perjuicio de las condiciones impuestas por el ordenamiento respecto de los títulos habilitantes para el uso del dominio público radioeléctrico”. 
De l’anàlisi de la documentació aportada i de l’expedient administratiu corresponent, no es desprèn l’existència de cap causa que justifiqui la denegació de la renovació.
2.4. La causa específica de l’article 55.4 a) LCA: l’afectació de la renovació en la garantia de pluralisme extern
Especial rellevància mereix l’anàlisi de l’afectació de la garantia del pluralisme de la renovació sol·licitada ja què, com s’ha exposat, d’acord amb el què estableix l’article 55.4.a) LCA és una causa expressa de denegació de la renovació del títol: per una banda aplicant els límits a la concentració que determina la legislació bàsica estatal, que en el cas que ens ocupa són els que estableix l’apartat 1 d) i e) de la disposició addicional sisena LOT en la última redacció atorgada per la Llei 10/2005, de 14 de juny, de mesures urgents per a l’impuls de la televisió digital terrestre, de liberalització de la televisió per cable i de foment del pluralisme; i, per una altra banda, els límits que estableixen l’article 40.2 i 3 en relació amb l’article 43 de la pròpia LCA.

Un cop analitzada la presència de la societat Uniprex, SAU en la zona de servei de Sant Feliu de Guíxols, en relació amb l’oferta que s’hi troba a disposició dels ciutadans, es pot concloure el següent:

A) pel que fa als límits que estableix la LOT:

a) en relació amb les emissores de ràdio analògiques, és d’aplicació el límit segons el qual “en una misma comunidad autónoma ninguna persona física o jurídica podrá controlar más del 40% de las concesiones existentes en ámbitos en las que sólo tenga cobertura una concesión”, perquè a la zona de servei de Sant Feliu de Guíxols només hi ha 1 concessió de gestió privada planificada; per tant, si tenim en compte que a Catalunya existeixen 37 zones de servei en tecnologia analògica en aquesta situació (es tracta de les zones de servei  següents: Balaguer, Banyoles, Berga, Blanes, la Bisbal, Cambrils, Castell d’Aro, Cervera, Gandesa, la Jonquera, Lloret de Mar, Martorell, el Masnou, Mataró, Miralcamp, Montblanc, Móra d’Ebre, Olot, Palamós, Pont de Suert, Ripoll, Roses, Rubí, Sant Carles de la Ràpita, Santa Coloma de Farners, Sitges, Solsona, Sant Celoni, Sant Feliu de Guíxols, Sant Feliu de Llobregat, Sant Sadurní, Tàrrega, Tremp, Valls, el Vendrell, Vilafranca del Penedès, Vila-seca i Salou) i d’aquestes 37, es comptabilitza només 1 emissora propietat de Rkor Ràdio, SLU (el capital de la qual, com ja s’ha dit, és d’Uniprex, SAU), concretament a la zona de servei Granollers. Per tant, aquest nombre d’emissores no excedeix del 40% establert per la Llei, del total de les 37 esmentades;

b) i pel que fa a la ràdio digital, són d’aplicació els altres dos límits a què s’ha fet al·lusió, és a dir, no més del 50% del total per zones de servei ni més de 5 concessions: aquests límits no s’excedeixen en aquest cas, ja què Uniprex, SAU és propietària d’1 concessió de ràdio digital d’àmbit estatal amb desconnexions i Rkor Ràdio, SLU és propietària d’1 concessió de ràdio digital d’àmbit nacional amb desconnexions provincials. Ambdues concessions inclouen la zona de servei de Sant Feliu de Guíxols, de les 24 (12 d’àmbit estatal i 12 d’àmbit nacional) que inclouen aquesta zona de cobertura (Sant Feliu de Guíxols).
Pel que fa al límit aplicat a les ràdios analògiques no procedeix la seva aplicació en el cas de les digitals perquè no n’hi ha cap zona de servei amb només una concessió amb aquesta tecnologia.

Per tant, la renovació sol·licitada no afecta a la garantia de pluralisme en la zona de servei implicada (Sant Feliu de Guíxols)  pel que fa al límits que preveu la normativa bàsica.

B) Pel que fa als límits que es preveuen a l’article 40.2 i 3 en relació amb l’article 43 de la LCA la renovació sol·licitada tampoc no afecta a la garantia de pluralisme en la zona de servei implicada (Sant Feliu de Guíxols) ja què els mitjans dels quals és propietària directament Uniprex, SAU o indirectament mitjançant la societat Rkor Ràdio, SLU, suposen un 3,4 % de l’oferta de televisió i ràdio en l’àrea de difusió, que representen els 3 mitjans d’aquest grup (és a dir, la concessió d’FM la renovació de la qual és objecte d’aquest informe, la concessió de ràdio digital d’àmbit estatal amb desconnexions que inclou la zona de servei analitzada i la concessió de ràdio digital d’àmbit nacional amb desconnexions provincials que també inclou la zona de servei analitzada) en relació amb els 88 mitjans, tant analògics com digitals, que constitueixen el total de l’oferta en aquesta zona de difusió.

2.5. Règim jurídic aplicable 

El règim jurídic aplicable a la concessió des de la data de renovació és el que estableix la LCA i resta de normativa vigent, així com els compromisos particulars assolits per la concessionària. Així mateix, la societat sol·licitant (Uniprex, SAU) resta obligada a respectar els paràmetres tècnics assignats a l’emissora.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar la renovació de la concessió de radiodifusió sonora en ones mètriques amb modulació de freqüència corresponent a la localitat de Sant Feliu de Guíxols (90.3 MHz) sol·licitada per la seva actual titular Uniprex, SAU, en els termes descrits en el present informe.

2. Sotmetre l’eficàcia d’aquesta renovació a la de la transmissió de la concessió i, concretament, del compliment de les condicions que s’estableixen en l’Acord 280/2007, de 21 de novembre, del Consell de l’Audiovisual de Catalunya, que l’autoritza.

3. No actualitzar la garantia atès que aquest Consell de l’Audiovisual de Catalunya ja ha fixat recentment l’import de la garantia a dipositar per part d’Uniprex, SAU en l’Acord a què es fa esment en l’apartat l’anterior.

4. Notificar aquest Acord a Uniprex, SAU i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.
Barcelona, 21 de novembre de 2007

Josep M. Carbonell i Abelló



Dolors Comas d’Argemir i Cendra

President





Consellera secretària

[image: image2.jpg]Consell
de I’Audiovisual
de Catalunya





[image: image2.jpg]